CELEX: C2004/179/15
Language: lt
Date: 2004-07-10 00:00:00
Title: Byla C-209/04: Europos Bendrijų Komisijos 2004 m. gegužės 12 d. pareikštas ieškinys Austrijos Respublikai

10.7.2004   
            
            
               LT
            
            
               Europos Sąjungos oficialusis leidinys
            
            
               C 179/7
            
         Europos Bendrijų Komisijos 2004 m. gegužės 12 d. pareikštas ieškinys Austrijos Respublikai
   (Byla C-209/04)
   (2004/C 179/15)
   2004 m. gegužės 12 d. Europos Bendrijų Teisingumo Teisme buvo pareikštas Europos Bendrijų Komisijos, atstovaujamos Michel Van Beek ir Bernhard Schima, nurodžiusių adresą dokumentams įteikti Liuksemburge, ieškinys Austrijos Respublikai.
   Pareiškėjas Teisingumo Teismo prašo:
   
               1)
            
            
               pripažinti, kad Austrijos Respublika pažeidė savo įsipareigojimus, kylančius iš 1979 m. balandžio 2 d. Tarybos direktyvos 79/409/EEB dėl laukinių paukščių apsaugos (1) (toliau Paukščių apsaugos direktyva) 4 straipsnio 1 ir 2 dalių bei iš 1992 m. gegužės 21 d. Tarybos direktyvos 92/43/EEB dėl natūralių buveinių ir laukinės faunos bei floros apsaugos (2) (toliau Floros ir Faunos buveinių apsaugos direktyva (FFB direktyva)) 6 straipsnio 4 dalies kartu su 7 straipsniu,
               
                           —
                        
                        
                           neįtraukdama į „Lauteracher Ried“ specialią apsaugos teritoriją „Soren“ ir „Gleggen-Köblern“ teritorijų, kurios remiantis moksliniais kriterijais kartu su specialios apsaugos teritorija „Lauteracher Ried“ priskirtinos prie kiekiu ir dydžiu tinkamiausių specialių apsaugos teritorijų pagal Paukščių apsaugos direktyvos 4 straipsnio 1 ir 2 dalis ir
                        
                     
                           —
                        
                        
                           leisdama įgyvendinti greitkelio S18 Bodensee Schnellstraße tiesimo projektą netinkamai ir nevisiškai įvykdydama reikalavimus, numatytus FFB direktyvos 6 straipsnio 4 dalyje neigiamų projekto poveikio teritorijai įvertinimo rezultatų atvejui.
                        
                     
         
               2)
            
            
               priteisti iš Austrijos Respublikos bylinėjimosi išlaidas.
            
         Teisiniai pagrindai ir pagrindiniai argumentai
   Austrijos Respublika pranešė Komisijai, kad teritorija „Lauteracher Ried“ Vorarlberge yra specialios apsaugos teritorija (SAT). Ši teritorija yra viena svarbiausių Paukščių apsaugos direktyvos I priede nurodytos paukščių rūšies – griežlės (Crex crex) – perėjimo vietų ir svarbi daugelio kitų migruojančių paukščių rūšių perėjimo, gyvenimo ir migracijos teritorija.
   Komisija mano, kad dabartinės SAT „Lauteracher Ried“ ribos ornitologiniu požiūriu yra nepagrįstos ir neįtraukus į ją „Soren“ bei „Gleggen-Köblern“ teritorijų moksliniu požiūriu ji nėra tinkama užtikrinti ilgalaikės paukščių, kurioms kyla grėsmė, populiacijos apsaugos. Dėl šių priežasčių, Komisijos nuomone, darytina išvada, kad Austrijos Respublika nevykdė įsipareigojimų pagal Paukščių apsaugos direktyvos 4 straipsnio 1 ir 2 dalis
   Be to, Komisija teigia, kad nėra laikomasi iš FFB direktyvos 6 straipsnio 4 dalies kartu su 7 straipsniu kylančių įsipareigojimų dėl teritorijos „Lauteracher Ried“ apsaugos planuojant statyti greitkelį S18 Bodensee Schnellstraße. Nors atrodo, kad gamtosauginis įvertinimas, kuriuo metu buvo gautas neigiamas rezultatas dėl kelio statybos projekto poveikio paukščių rūšių apsaugos ir jų išsaugojimo tikslams „Lauteracher Ried“ teritorijoje, iš esmės atitinka reikalavimus, keliamus poveikio teritorijai įvertinimui pagal FFB direktyvos 6 straipsnio 3 dalį, tačiau nebuvo tinkamai atlikti tolimesni veiksmai, kurie yra numatyti FFB direktyvos 6 straipsnio 4 dalyje neigiamo įvertinimo atvejui: nebuvo tinkamai atliktas alternatyvus patikrinimas ir nesiimta tinkamų kompensacinių priemonių.
   
      (1)  OL Nr. L 103, p. 1
   
      (2)  OL Nr. L 206, p. 7